Per tal de poder fer el seguiment de les polítiques d'infància i adolescència a Catalunya que despleguen el Pacte per a la Infància, mitjançant el Pla d'atenció integral a la infància i l'adolescència que recull l'article 21 de la Llei 14/2010 dels drets i de les oportunitats en la infància i l'adolescència, cal fixar els indicadors més adients i disposar de les dades necessàries.
El mateix Pacte per a la Infància estableix entre els seus principis, quan parla d'Avaluació, que (...) cal reforçar els mecanismes de recopilació i anàlisi sistemàtica de dades que permetin fer un seguiment periòdic tant de la situació de la infància i l'adolescència com de les mesures implementades a partir d'un sistema d'indicadors homogeni i comparable.
En el mateix sentit, la Llei 14/2010 dels drets i les oportunitats en la infància i l'adolescència disposa en l'article 20, referit a l'Avaluació: Els poders públics, a partir dels estudis i els informes, han d'avaluar el resultat de les polítiques aplicades.
Aquests estudis i informes tenen caràcter públic.
L'estudi sobre l'Estat de situació de la infància i l'adolescència a Catalunya i la futura Enquesta del benestar de la infància i l'adolescència a Catalunya han de donar peu a l'elaboració d'un sistema d'indicadors del benestar de la infància i l'adolescència a Catalunya.
Per a fer-ho realitat cal identificar i consensuar els indicadors bàsics clau, d'una banda, per el coneixement de l'estat de situació de la infància i l'adolescència i, de l'altra, per a valorar l'efectivitat de les polítiques públiques en la millora del seu benestar.
Per aquest propòsit, entre altres necessitats, cal:
- Identificar i construir, si s'escau, indicadors clau que millorin el coneixement actual i definir indicadors més pertinents en aquells aspectes on es consideri necessari.
- Disposar d'una Enquesta sobre el Benestar de la infància a Catalunya per assegurar la periodicitat i millorar la informació i la robustesa de les dades.
- Incidir en les enquestes oficials i registres administratius que tenen en compte la infància i l'adolescència per tal d'incloure altres preguntes que ens aportin nova informació i ens ofereixin una major homogeneïtzació de les dades, com per exemple, en la seva territorialització, franges d'edat, sexe, famílies amb fills menors d'edat, etc.
Indicadors utilitzats en l'estudi de l'estat de situació de la infància i l'adolescència a Catalunya, 2014
L'estudi Estat de situació de la infància i l'adolescència a Catalunya, 2014, elaborat recentment vol reflectir a partir d'informes, dades nacionals i internacionals, dades de registres departamentals i altres estudis en quin moment es troba la infància i l'adolescència actualment a Catalunya.
Ha d'ajudar-nos a respondre si les mesures que s'impulsen des del Govern, en aplicació de les polítiques públiques en infància i adolescència, són prou eficaces per assolir els objectius que es proposa, és a dir, a partir de la posada en marxa del Pla d'atenció integral a la infància i l'adolescència 2015-2018.
L'estudi actual treballa amb les dades més actualitzades disponibles, principalment 2013 i 2014, s'actualitzarà a la meitat del quadrienni: 2017, i s'utilitzarà per a l'avaluació dels objectius estratègics del Pla d'atenció integral i com a punt de partida del proper pla integral.
Els indicadors utilitzats en l'estudi han de donar resposta a dues necessitats: d'una banda, fer una radiografia de la situació de la infància i l'adolescència de Catalunya: Estat de situació inicial i punt de partida, de l'altra, fer el seguiment i avaluació dels objectius estratègics definits en el Pla d'atenció integral a las infància i l'adolescència 2015-2018: Les actuacions de les planificacions operatives anuals estan incidint en el benestar dels infants i adolescents catalans?
Metodologia i procés d'elaboració de l'estudi
El treball de recollida, anàlisi i interpretació de dades s'ha fet en quatre etapes:
- 1a etapa (juny – octubre 2014): Revisió bibliogràfica.
Primera definició d'indicadors.
Contacte amb els diferents Departaments de la Generalitat de Catalunya, Instituts i altres institucions, i obtenció de dades brutes.
- 2a etapa (novembre 2014 – gener 2015): Anàlisi i interpretació de les dades.
Explotació estadística i anàlisis dels resultats, construcció de taules, gràfics i mapes.
- 3a etapa (febrer – abril 2015): Elaboració de l'informe i maquetació.
- 4a etapa (maig – juny 2015): Revisió de les dades i les interpretacions per part dels Departaments i presentació de l'informe final.
Altres estudis i informes en polítiques d'infància i adolescència
L'enquesta d'infància i adolescència de Catalunya ha de ser un instrument al servei de les polítiques integrals d'infància i adolescència que aporti informació poblacional rellevant, normalitzada i periòdica dels infants i adolescents que viuen a Catalunya.
La informació que aporti l'enquesta s'ha d'incloure en l'explotació de dades de l'estudi de l'Estat de situació de la infància l'adolescència a Catalunya.
La finalitat de l'enquesta és conèixer el benestar dels infants i adolescents que viuen a Catalunya des del punt de vista dels propis infants i adolescents.
Per això, ha d'anar adreçada als propis infants i adolescents amb el propòsit que mitjançant les qüestions que els plantegi avaluaran, valoraran i opinaran sobre els principals aspectes que els afecten.
L'objectiu general de l'Enquesta és conèixer el benestar dels infants i adolescents que viuen a Catalunya des del punt de vista dels propis infants i adolescents.